Па-першае, гэта грувасткасць АТП, якая вядзе да росту дзяржаўнага апарату, а ён, у сваю чаргу, патрабуе вялікіх выдаткаў на ўтрыманне. Толькі за 2000–2015 гг. колькасць занятых у такім відзе эканамічнай дзейнасці, як дзяржаўнае кіраванне, павялічылася амаль на 30 тыс. чалавек і складала ў 2015 г. 4,1% усіх занятых. Пры гэтым колькасць насельніцтва Беларусі за аналізуемы перыяд скарацілася на 0,5 млн чалавек. Нельга не звярнуць увагу і на тое, што ў значнай колькасці адміністрацыйных раёнаў структура і склад органаў кіравання не залежаць ад іх вытворчай і эканамічнай базы.